

**Metodický list rozvoja finančnej kultúry pre úroveň A1   
Matematika a práca s informáciami**

**Komponenty metodického listu pre učiteľky a učiteľov**

|  |  |  |
| --- | --- | --- |
| **Aktivity učiteľky/učiteľa** | **Pedagogická činnosť**  **v rámci fáz rozvíjania kompetencie** | **Aktivity žiačky/žiaka** |
| * Vytvorenie situácie/aktivity, ktorá umožní žiačke/žiakovi postupne začať učebnú činnosť. | **Iniciačná fáza  oboznamovanie sa s aktivitou** | * Oboznámenie sa s aktivitou. * Oboznámenie sa so sociokultúrnym kontextom v rámci triedy/skupiny. |
| * Vytvorenie, resp. navodenie problémovej situácie. Pozorovanie reakcie a správania žiačok/žiakov. * Identifikovanie úrovne ich schopnosti adekvátne reagovať na situáciu. * Stanovenie cieľov, toho, čo sa má žiačka/žiak naučiť/to, čo má rozvíjať. | **Vstupná fáza**  **vzorová situácia/vstupná diagnostika úrovne žiačok/žiakov** | * Pochopenie problému/problémovej situácie. * Uvedomenie si cieľa aktivity. * Vstupné hodnotenie. |
| * Návrh problémových situácií/otázok/príkladov a pod., ktoré podporia riešenie vstupného problému. | **Fáza učenia sa**  **cielený rozvoj kompetencií žiačok/žiakov** | * Hľadanie správnej cesty/postupov k riešeniu vstupného problému. * Formulovanie jednotlivých postupov, ktoré budú viesť k riešeniu celkového, resp. čiastkových problémov v rámci vstupného problému. Identifikovanie faktorov úspešného riešenia. |
| * Aktivity umožňujúce pozitívne konštatovanie dosiahnutia vstupného cieľa. * Aktivity umožňujúce uvedomenie si stupňa rozvoja kompetencií žiačok/žiakov. | **Fáza utvrdzovania  referenčné situácie utvrdzovania/**  **záverečné hodnotenie** | * Konštatovanie a hodnotenie pokroku žiačkami/žiakmi. |

**Metodický list rozvoja finančnej kultúry**

|  |  |  |  |
| --- | --- | --- | --- |
| **Názov metodického listu** | **Ako sa zrodili peniaze** | **Číslo metodického listu** | **A1.1/1S/27/MI/AM** |
| **Vzdelávacia oblasť** | Matematika a práca s informáciami | | |
| **Kognitívna úroveň** | A1 | | |
| **Kompetencia rozvoja myslenia** | Abstrahovanie – modelovanie | | |
| **Opis kompetencie rozvoja myslenia** | Dokáže pochopiť základné pojmy (kvantita, porovnanie, číslo, veľkosť...). | | |
| **Kompetencie finančnej gramotnosti (podľa OECD)** | Vie rozoznať a spočítať peniaze vo vlastnej mene. | | |
| **Témy Národného štandardu finančnej gramotnosti** | Rozhodovanie a hospodárenie spotrebiteliek a spotrebiteľov | | |

|  |  |  |  |  |
| --- | --- | --- | --- | --- |
| **Fázy implementácie** | **Fáza 1** | **Fáza 2** | **Fáza 3** | **Fáza 4** |
| **Názov fáz** | **Iniciačná fáza:** oboznamovanie sa s aktivitou | **Vstupná fáza:**  vzorová situácia; vstupná diagnostika úrovne žiačok/žiakov | **Fáza učenia sa:**  cielený rozvoj kompetencií žiačok/žiakov | **Fáza utvrdzovania:**  referenčné situácie utvrdzovania; záverečné hodnotenie |
| **Pedagogická činnosť**  **v rámci fáz rozvíjania kompetencie** | 1. Vytvorenie situácie/aktivity, ktorá umožní žiačke/žiakovi postupne začať učebnú činnosť. | 1. Vytvorenie, resp. navodenie problémovej situácie. Pozorovanie reakcie a správania žiačok/žiakov. 2. Identifikovanie úrovne ich schopnosti adekvátne reagovať na situáciu. 3. Stanovenie cieľov, toho, čo sa má žiačka/žiak naučiť/to, čo má rozvíjať. | 1. Návrh problémových situácií/otázok/   príkladov a pod.,  ktoré podporia riešenie vstupného problému. | 1. Aktivity umožňujúce pozitívne konštatovanie dosiahnutia vstupného cieľa. 2. Aktivity umožňujúce uvedomenie si stupňa rozvoja kompetencií žiačok/žiakov. |
| **Počet činností na jednotlivé fázy** | 2 | 2 | 2 | 1 |
| **Čas potrebný na realizáciu fázy** | 15minút | 20 minút | 40 minút | 30 minút |
| **Ciele jednotlivých činností** | Žiačka/žiak chápe históriu peňazí | Pozná bankovky a mince  a ich nominálne hodnoty | Pozná hodnotu peňazí používaných v našej krajine a dokáže priradiť správnu cenu | Žiačka/žiak vie prepojiť poznatky v medzipredmetových vzťahoch |
| **Úlohy** | 2 | 2 | 2 | 1 |
| **Varianty** | Žiačka/žiak s dyskalkúliou nechápe symbolickú povahu čísla, grafický znak. U žiačok/žiakov je potrebné overiť pochopenie zadania, rešpektovať pomalšie tempo, hodnotiť správnosť krokov, nie napr. zámenu čísel alebo symbolov. Postupy rozplánovať na menšie kroky, využívať názorné pomôcky. | | | |
| **Typ hodnotenia** |  | Sumatívne | Formatívne | Sumatívne |

**Fáza 1:**

Učiteľka/učiteľ vyzve žiačky/žiakov, aby rozmýšľali a diskutovali o tom, ako mohli vyzerať prvé peniaze.

Žiačky/žiaci si vypočujú informácie o tom, ako vznikli peniaze:

Ako vznikli peniaze

V dnešnej dobe sme už natoľko zvyknutí na existenciu peňazí, že ani neuvažujeme nad tým, ako by náš život vyzeral bez nich. Na začiatku všetkého bol výmenný obchod. Ľudia „platili“ tým najcennejším, čo mali – rôznymi semiačkami, plodinami a domácimi zvieratami, napríklad vymenil kravu za koňa. Výmenný obchod nevymrel. Funguje v rôznych podobách aj dodnes. Keď v susednej dedine mali kováča a v inej nie, stačilo zobrať pár klobások a vyraziť za kováčom za kopec, požiadať o [podkutie koňa](https://zn.sk/vsetko-na-jedno-kopyto/) a zaplatiť klobáskami. V dávnej histórii sa však práve z výmenného obchodu stal začiatok pre platidlá. Vrece obilia vymeniť za kozu mohlo byť ľahké. Ak ste však chceli zameniť 50 vriec obilia, nedokázali by ste odniesť 50 kôz a tak vznikali drobné predmety, ktoré mali mať určitú hodnotu. Prvé mince boli kamienky, mušle, alebo dokonca len plátno, z čoho pochádza samotné slovo „platiť“. Primitívne peniaze boli postupne nahradené drahými kovmi, keďže tie boli odolnejšie, trvácnejšie. Do týchto platidiel sa často navŕtala dierka, aby sa mohli zviazať. Prvé papierové peniaze pochádzajú z Číny, krajiny, ktorá vynašla papier.

Prečo sa vlastne papierovým peniazom hovorí bankovky? Ako názov napovedá, bankovka je cenina vydávaná bankou.

Upravený zdroj : https://zn.sk/historia-penazi-platidlo-menom-peniaze/

Učiteľka/učiteľ ilustračne ukáže žiačkam/žiakom historické platidlá. Spolu vyvodia informáciu, že euro je naša súčasná mena, ktorou platíme. Informuje, prípadne zhrnie informácie, že používame papierové bankovky a mince, pričom pri minciach hovoríme o eurominciach a eurocentoch.

**Fáza 2:**

Učiteľka/učiteľ sa žiačok/žiakov pýta, či už videli všetky bankovky a mince. (obrázok 1). Pozornosť žiačok/žiakov upriami na mince a ich hodnoty. Praktickým triedením a manipuláciou žiačky/žiaci spoznávajú znaky euromincí a eurocentov. Učiteľka/učiteľ nazbiera dostatok malých mincí, alebo použije atrapy. Žiačky/žiaci v skupinách triedia mince do rôznych misiek (obrázok 2). Ako prvý krok môžu triediť mince podľa farby kovu, ako druhý krok ich môžu triediť na základe ich hodnoty, alebo iných kritérií. Okrem prvotného oboznamovania sa s mincami si žiačky/žiaci precvičia jemnú motoriku.

 







V závere fázy žiačky/žiaci vypracujú úlohu, využijú kombinatoriku. Žiačky/žiaci nakombinujú peniaze tak, aby získali vždy rovnakú hodnotu (9 €). Kruhy predstavujú mince, obdĺžniky papierové bankovky (podklad priamo v pracovnom liste žiakov).



**Fáza 3:**

Hra „Eurokruhy“

Učiteľka/učiteľ si pre žiačky/žiakov pripraví papierové kruhy, ktoré majú na sebe uvedenú hodnotu euromincí (napríklad, jeden kruh s označením 50 centov, druhý – 1 euro...). Učiteľka/učiteľ žiačkam/žiakom vysvetlí pravidlá, ako postupovať v hre. Žiačky/žiaci sú rozdelení do skupín, stoja za štartovacou čiarou v rade, ich úlohou je vytiahnuť si z košíka mincu, bežať k vzdialenému kruhu a položiť mincu do správneho kruhu na zemi. Skupina, ktorá správne vytriedi mince, získa bod.

Medzipredmetové prepojenie s telesnou výchovou.

Pri počítaní peňazí za hračky (druhá úloha), žiačky/žiaci priraďujú správnu hodnotu peňazí k zobrazenému tovaru.

**Fáza 4:**

Žiačky/žiaci si vymodelujú svoje historické platidlo. Na modelovanie použijeme modelovacie hmoty (hlina, plastelína, modelovacia hmota DAS, cernit). Do hmoty môžu otláčať drobné predmety (lístky, mušle ...) vyryť znak, hodnotu.

Medzipredmetové prepojenie s výtvarnou výchovou.

Obmena : Maľovanie plochých kamienkov.